Toyota viser smugkig på elektrisk Lexus

Toyota har frigivet en (meget) lille video, der teaser en ny elektriske konceptbil, der skal vises frem senere på måneden under Tokyo Motor Show. Bilen produceres under Toyotas premium-brand Lexus og er 100 procent elektrisk.

Toyota var hurtigt ude med hybridbiler og har endda satset ret hårdt på brintbiler og insisterede længe på, at rene elbiler endnu ikke var klar til gennembrud. I sommer vendte de dog 180 grader og annoncerede, at de allerede i starten af 2020’erne forventer at kunne sende 10 nye rene elektriske biler på gader og veje.

Lexus-mærket er naturligvis med i den bunke og konceptbilen, der skal afsløres senere på måneden, kan give et fingerpeg om, hvor Toyota er på vej hen. I vanligt PR-sprog med masser af superlativer og meget lidt indhold, fortæller Toyota:

”Udnyttelsen af de fortsatte fremskridt inden for teknologier som elektrificering og autonom kørsel, giver det elektrificerede koncept et glimt af Lexus’ fremtidsvision. En vision der henvender sig til forbrugere der er lige dele lidenskabelige omkring kørsel og unikt udformede luksusoplevelser.”

Den nye Lexus bliver vist frem den 24. oktober under Tokyo Motor Show, der løber af stabelen mellem 25. oktober og 4. november.

Toyota viser smugkig på elektrisk Lexus